**ב"ה / כתבה / סוכות עז / י. ספרן**

אשריך רבי שלמה זלמן שנתפסת על העמדת הדת!

כשמחאה לגיטימית ותמימה הופכת לפשע שמצדיק מעצר ממושך; כשאברך נלקח מביתו ונקרע מילדיו בתקופת החגים ללא רחמים; כשיחיד נענש במטרה לשמש דוגמא לרבים - אות היא כי הגזירה גזירה והסכנה סכנה | על דמות עילאית של קרבן ציבור נתון במיצר, שמשלם את זעם השלטונות על ההתקוממות מול הגזירה, בעוד הוא בכלל שרוי בתענית דיבור עיקש | קורות בית הכלא לאורך ששת השבועות ובימים הנוראים | וקידוש השם בבית משפט הרשע | הושע נא נתונה למכים, סובלת סבלך הושע נא!

**יום ה', כ"ה אלול ה'תשע"ו.**

**השעה: 12:26**

אולם בית המשפט המחוזי בבאר שבע היה מלא מפה לפה.

על ספסל הנאשמים ישוב ר' שלמה זלמן, עיניו מושפלות ופיו ממלמל. הרוגע בו היה נתון, הוקרן לכל סביבותיו. זה לו שלושה שבועות בבית המעצר, ואילולי פרט זה ידוע לכם, אי אפשר היה לראות זאת עליו.

מלבדו מילאו את ספסלי בית המשפט כמה מבני משפחתו ואחדים ממכריו, וחרדת הדין נתנה אותות על הכל.

הכל חוץ ממושא המשפט.

ולא בכדי החרדה. הן, בימים שני ושלישי הקרובים יחול ראש השנה, ובדקות הקרובות ייחרץ דינו של ר' שלמה זלמן, האם תתקבל המלצת המשטרה – להותירו במעצר עד תום ההליכים, שזה אומר שכל התקופה הקרובה, ובכללה חגי תשרי ואולי אפילו חנוכה, יצטרך חלילה לשבת בבית המעצר, יחד עם פושעים ועבריינים.

חרף התקווה הקלושה, עקב ההטיה המובהקת והידועה מראש של הרשויות בעניינו של רבי שלמה זלמן, עדיין נישאו תפילות והלמו הלבבות לקראת הבאות. קשה לחשוב על התקופה הקרובה, אותה אולי יצטרך להעביר בין כותלי הכלא, ללא קרוב וגואל.

נקישת פטיש מהדהדת: "בית המשפט!"

הפרקליט מטעם המשטרה התבקש להעלות את טענותיו. קלסר עבות היה פתוח מולו, והוא החל להקריא פסקאות וציטוטים, אריגה מחושבת ומדוקדקת של גיבובי טענות ופרשנויות גג על גג. הוא תיאר את רבי שלמה זלמן כמפגין מופרע, והרבה להשתמש במילים מחוללי פלאות כמו 'קיצוני', 'הזוי' וכו', הכל בכדי לנגן על מיתריו של השופט, גלוי הראש ומתעב הדת, מן הסתם.

כאשר היה ברור לאן מוטה הכף, התבקש הסנגור, עורך דין בכיר שנשכר בדמים מרובים, להשיב לטענותיו של התובע.

המענות הושמעו על ידי עורך הדין. השופט הציע לנאשם לומר כמה מילים, אבל בהניף יד הוא סרב. הן, בעיצומו של חודש אלול מצויים, ושום משפט ואף שופט, רם ככל שיהיה, לא יגרום לו להפר את התענית דיבור שהוא נוהג בחודש זה שנים רבות.

דקות אחדות לאחר מכן, יצאו המילים מפיו של השופט, ברורות וחתוכות כמו לבנות קרח: "בית המשפט מקבל את המלצת המשטרה, והנאשם יובל מידית חזרה אל בית מעצר שיקמה אשר באשקלון, ובשבוע הבא ביום ה' תתקבל הכרעה סופית האם ישהה במעצר עד לתום ההליכים".

שוב נקישת פטיש. דממה, ולאחר מכן סערה.

המשמעות הייתה ברורה: את ראש השנה הקרוב ייאלץ ר' שלמה זלמן לבלות בתוך בית המעצר הנידח שבאשקלון, הרחק הרחק מביתו ומשפחות, מסביבתו וקהילתו.

ורק ה'נאשם' עצמו נעמד ממקומו, שפתיו עדיין מרחשות תפילה, ועל פניו נסוכה שלווה בלתי מוסברת.

מלווה בשני שוטרים הוא מוצא ממקומו, מובל אל הניידת הממתינה בחוץ – להשיבו אל בית המעצר.

בסמוך לבני משפחתו וידידיו ההמומים הוא ביקש לעצור לרגע, ובחיוך אפוף ביטחון, בשלווה שאין לדעת מאין היא נשאבת ברגעים אלה, הוא אומר להם ברכּוּת:

"לשנה טובה, תכתבו ותחתמו, לאלתר לחיים טובים ולשלום!"

הגזירה

עילת הסערה וסיבת המעצר

תחילה, קצת רקע על מה שהוביל לכל הסאגה הזו.

"גזירת הגיוס", זוהי גזירה אשר מלווה אותנו זה שנים ארוכות מאוד. בעצם מאז הקמתה הייתה להם לראשי המדינה מטרה אחת ברורה: לחלן חלילה ולמזג את ציבור יראי ה' בתוך טומאותם.

לצורך השגת מטרתם זו הם פועלים כל העת בשלל דרכים, נבזים האחת יותר מחברתה. אך עיקר המשקל מונח על הדור הצעיר. הם יודעים היטב כי אם ברצונם לקעקע ולקלקל – הדור הצעיר הוא הכתובת.

ובכן, זו המשימה מבחינתם: לפגוע בציפור הנפש של החינוך החרדי.

ברוך שנתן את עולמו לשומרים, והשומרים הנאמנים נלחמים את מלחמת הפרצות בכל דרך ושומרים כעל בבת את נפשות הצעירים, עתיד היהדות.

אבל מנגד, כוחות הרוע אינם שוקטים על שמריהם והם מנסים ושוב מנסים ולא מתייאשים. הן יעד גדול בפניהם.

הצבא הציוני מכונה בפיהם "כור היתוך ישראלי". זאת על שום שבמסגרת הצבא, כאשר הצעירים נמצאים ברשותם כמה שנים ברציפות יום ולילה, קיץ וחורף – חג ושבת, הרי הם בידיהם כחומר ביד היוצר, וביכולתם לעצב אותם ככל העולה על רוחם. והעולה על רוחם, אין צריך לומר, ירחם המרחם.

מובן מאיליו כי הדרך המובחרת מכולם, מבחינת השלטונות, להשיג את מטרתם המרכזית של חילון הציבור החרדי, היא הצבא. הם יודעים כי אם רק יצליחו להפיל אל רשתם נער חרדי שיתגייס לצבא, הרי שתוך זמן מועט הוא שלהם בכל רוחו ונשמתו השוקעת. המקום והאווירה, החברה והאטמוספרה – יעשו את שלהם. הם יודעים זאת, בעוונותינו, מניסיון כה מר.

אשר על כן אין להתפלא על כמויות המשאבים ואין ספור הכוחות שהם משקיעים בנתיב הזה. תקציבים בלתי מוגבלים וכוח אדם מובחר מכולם - עומדים לרשות הממונים, ולהם תכלית אחת: לפתח את המגמה ולגרום לזליגה מתגברת של צעירים חרדים שיכנסו אל תוך מלתעותיהם המרושעות.

ולצורך כך אין הם בוחלים בשום דבר. והכלי המועדף מבחינתם, הוא לגייס שליחים מתוך המעוז פנימה. בנבזיות אין סוף הם משלמים הון עתק למהרסים מבפנים ומחריבים מבית, שיצטרפו אל שורותיהם ויפעלו שכם אחד עמם, לקדם את היעד הנכסף כל כך.

והכואב מכל הוא כאשר הם מצליחים להפיל אל רשתם יהודי בעל השפעה, מי שנמצאים תחת ידו כלים אשר דרכם הוא עלול לשלוט על קבוצת נוער שלמה. כי אז הם מרוויחים בכפליים: קודם כל הקבוצה עצמה שמידרדרת אליהם, אבל מלבד זה והרבה מעבר לזה: הם מקבלים 'הכשר'. הם יוצרים לעצמם 'לגיטימיות'.

וזה מה שהם מבקשים יותר מכל: לפרוץ את הגדר. להפיל את החומה. לפוגג את המוסכם.

וכך קרה ביום אחד, כאשר הצבא, בשרירותיות בלתי מתקבלת על הדעת, העלימם ללא התרעה מוקדמת את התואר 'מעמד בן ישיבה' מלא פחות מאשר לשלוש מאות בחורים מישיבות חב"ד שנמצאים בחו"ל.

אם אי מי לא הבין את הכוונה הנסתרת מאחורי המהלך הבלתי הגיוני הזה, שהרי ממילא אין שום סיכוי לגייס בכפייה שלוש מאות בחורים בניגוד לרצונם ולא סביר שאי מי מאנשי הצבא סבר כי יש למעשה שכזה בהשפעה כלשהי, הרי שכעבור תקופה קלה הבין גם הבין.

יום אחד מופיע הסכם חתום בידי שורה של ראשי ישיבות ומשפיעים מן החסידות, שאומר כי הגיעו להסכם עם שלטונות הצבא, וכי יישרו עמם את ההדורים והכל בסדר. אפשר לחזור לשגרה.

ומה מתברר, שמדובר בתבשיל קודח שהוכן בקפידה בשילוב כוחות עם אחד מ'ראשי הישיבות', לגרום לכך שבסופו של תהליך יגויסו כל שלוש מאות הבחורים לצבא. שוב, במסווה הידוע והמשומש כל כך בעת האחרונה של 'אין ברירה', 'הרע במיעוטו', ו'דחיקת הקץ'.

מיותר להכביר מילים על נוראות הגזירה הזו, כאשר מלבד עצם הטרגדיה של שלוש מאות הבחורים הללו, מדובר בפריצת גדר מן החמורות שיש, והפרצה הזו עשויה לקראות לעוד דור שלם של צעירים שילכו בעקבותיהם של שלוש מאות הצעירים הללו.

ברור היה לכל ירא שמים ולכל מי שדואג לעתיד העם היהודי, כי יש להילחם בכל הכח נגד מגמה נפשעת זו, ולא לתת לפשע בל יכופר זה לעבור בשתיקה אל סדר היום.

ה"נאשם"

לב לוהט לכל דבר שבקדושה

האברך החשוב הר"ר שלמה זלמן וויספיש שליט"א, "קרבן הציבור", הינו בר אוריין ובר אבהן משכמו ומעלה. איש שכולו לבת אש לכבוד השם ותורתו. הוא נמנה על אותם היהודים הטובים והבודדים שאכפת להם באמת ובתמים ממצב הדברים, מן הדרדור המתמשך.

כל מי שמכירו, ואני בתוכם, יודע כי אש של אהבה ויראה לוהטת בכל חוש מחושיו. והיא זו אשר מניעה אותו לפעול ולעשות. בכל עת כאשר תמצא אותו, אם ברחוב ואם בבית המדרש, תמיד יקדמך בחיוך רחב, ומיד יותיר ברשותך וורט נפלא ששמע, ראה או לחילופין הגה ברוחו זה עתה.

לא עת הספדים עתה, אבל לצורך העניין, כדאי להבין במי המדובר. מפני שרבי שלמה זלמן מחייב את כולנו. יהודי שכולו לב, גאון ובקי בכל מכמני תורה. כזה שתוכל למוצאו בצהרי יום שגרתי לחלוטין, בפינת בית מדרש מזדמן, מתחטא בדמעות שליש ב'שמע קולנו' של מנחה ככל המנחות. כזה שמנהל בביתו אין ספור גמ"חים, משום שכל דבר שהוא קונה לביתו והוא יכול לשמש אחרים, מדוע לא לעשות זאת בשמחה?

אמרות של יראה ודיבורים של אהבה, מגדים על הפרשה וחידודים בהלכה, הכל שגור על לשונו הזהב בכל זמן ועת, משולבים עם מעשים של תמימות והליכות של פשטות אמתית.

יחד עם זאת, ודווקא מתוך אהבתו הבוערת את הבורא, ליבו ער ורגיש לכל דבר שבקדושה. מעטים האנשים שמקריבים על מזבח אהבת הבורא – קורבנות כה רבים ורצופים כמותו.

הוא, גם אם יודיעו לו בשלוש בלילה, כששעה קלה בלבד קודם לכן שכב לישון, כי יש חשש לחילול קברים בחור נידח שבקצה הארץ, הוא הראשון שיתרומם כארי וכלביא יתנשא, ילבש את מעילו ויחבוש את מגבעתו, וירוץ אל מקום החילול. כי זה מה שצריך לעשות. כמה פשוט.

וכך בכל דבר שבקדושה. הוא יוותר על נוחותו, יתעלם מצרכיו, יכבוש את נטיותיו וידכא שלל חשבונות קטנים, וישכים בגבורת קנאות לעשות את שצו השעה קורא לעשות.

מטבע הדברים, הפעילות הזו היא לצנינים בעיני השלטונות. בכל דרך הם מנסים להצר לו ולהסות את פעלתנותו הבלתי נלאית. תיקים רבים נפתחו על שמו, ולא פעם התדפקו אנשי משטרה על דלתו, מצוידים בצווי מעצר מידיים, אף שספק גדול אם אי פעם חרג אף מן החוקים שלהם.

כי כזה הוא רבי שלמה זלמן, יהודי שכואב לו חילול השם כאב פיזי של ממש. יהודי שיש לו שאיפה אחת ויחידה בחייו: לקדש שם שמים!

ואם כך בכל העניינים שבקדושה, הרי שגזירת הגיוס מדירה שינה מעיניו ולא כמליצה בעלמא. מתוך פיכחון וראיית המציאות כהוויתה, הוא מטיב לראות כי מגמה ההרסנית הזו מובילה לאבדון. להרס. לחידלון.

המוני מכיריו יוכלו להעיד שלא פעם בעת האחרונה היה שואל אותם בלב עצור וגועש מכאב, "נו, מה יהיה עם הגזירה? איך אפשר לישון בלילה? איך אפשר?"

דמעות חמות אין ספור נשרו מעיניו ונספגו בספר התהלים הפתוח לפניו, תפילות רבות נלחשו בשפתיו והמיות מרטיטות המו ליבו, בתחנונים, תפילה וצעקה שיסיר ה' מעלינו את הנגע הזה, וימחה את החרפה הגוברת הזו מעל כל בית ישראל.

המחאה

הכאב והזעקה, המעצר וההחלטה

היה זה בצהרי יום ד', ד' אלול. ימים ספורים לאחר פרסום אותו מכתב איום, בו נפרץ הגדר להתיר את דמם ונשמותיהם של שלוש מאות הבחורים. התארגנה קבוצה של יראי ה' שבכאב עצור החליטו לצאת אל ביתו של הפורץ שבקריית גת, ולמחות את מחאת היהדות החרדית נגד הנבלה הבזויה הזאת.

ואיך מוחים יראי ה'? באו ונעמדו מול ביתו, קראו פרקי תהלים, תקעו והריעו ועוררו את עצמם, נשאו תפילות ושיוועו לבורא העולם, שיחיש נא לגאלנו ויציל אותנו מן הגזירה הנוראה הזו. והכריזו קבל עם ועולם: אין זה ממחנינו, איננו מכירים בהסכמיו ההרסניים ולא תהיה כזאת.

רבי שלמה זלמן היה בין אותם המוחים, אלא שהוא, כפי שנוהג זה עידן ועידנים, שרוי בתענית דיבור לכל אורך חודש אלול ועד לאחר הימים הנוראים. לכן, גם את הקריאה השגרתית "גיוואלד!" הוא לא הוציא מפיו. הוא רק גנח בכאב עמוק וביגון נוקב, "אוי, אוי!"

לפתע, ללא הודעה מוקדמת, החל הכל להסתחרר.

כוחות משטרה גדולים הופיעו במקום, החלו להתפרע בלי שום קשר לסיטואציה. הלמו והתרוצצו, לכדו ועצרו.

שלושה עצורים נלקחו משם בג'יפים ממוגנים, היישר אל תחנת המשטרה בקריית גת. איש לא העלה בדעתו כי מדובר בתחילתה של פרשיה מסועפת, הסתבכות בלתי מתואמת עם המציאות.

תחילה היו סבורים הכל כי מדובר בעוד מעצר שיגרתי שיסתיים בלא כלום, מהסיבה הפשוטה שאין כלום. כי עדיין, במדינה הציונית, לא עיגנו בחוק הכתוב איסור למחות מחאה לגיטימית. וגם אם כן, הרי לא מדובר בעבירה בסדר גודל שמצדיק מעצר ממושך.

יחד עמו נעצרו עוד שני אברכים יקרים, הר"ר מענדל טעפ שליט"א והר"ר יהודה לייב זילברברג שליט"א, והם ישבו יחדיו בבית המעצר שבתחנת המשטרה עד למשפט שנערך למחרת.

כאן יש לציין את העסקנים הנמרצים שפעלו ללא שהיות והביאו להם כבר ביומם הראשון בכלא, אוכל של "המשביע", שהוא ארגון המספק מנות אוכל לאסירים שאינם מסתמכים על הכשרות המפוקפקת של בתי הסוהר, בהכשר העדה החרדית.

במהלך השעות שלאחר המעצר, החלו העניינים להתייגע. שלל הצהרות, משלל גורמים מדיניים, ביניהם שר הביטחון שונא הדת וראש הממשלה שאינו הרבה יותר טוב ממנו, הביעו את שאט הנפש שלהם מן ה'קיצוניות הברברית', וכל אחד בתורו קרא "למצות את הדין עם הפורעים עד תום".

העניין כולו הפך לסערה לאומית. הרשויות החליטו לקחת את המקרה הזוטר הזה ולהפוך אותו לסמל. וכל אחד מן הנוגעים בדבר הטיב לשחק את התפקיד.

אותו 'ראש ישיבה' גייס את התקשורת ה'חרדית' והכללית האוהדת אותו לצידו, והחל לנפח סיפורי בדים ולהמציא נתונים פורחים באוויר וסותרים זה את זה מכל כיוון אפשרי. מתברר שה'קיצונים' פרצו אל תוך ביתו והיכו את בני הבית... והיא אף הובהלה לאישפוז בבית החולים כתוצאה מזה. מי יכחיש.

בין לבין, בשלל הראיונות הנסערים שהעניק לכלי התקשורת, הוא ניסה להשחיל גם מסרים אודות מוצלחותו הגדולה של ההסכם, וכי הללו רודפים אותו לחינם, והוא חש מאוים על חייו. עד מהרה הצמידו לו שומרי ראש אוחזי נשק, והקרקס היה מושלם.

הסיפור הפך מאירוע שוליים לשיחת היום. התקשורת המגויסת ניפחה כמיטב יכולתה, ואנשי השלטון, כל אחד בתורו ובמעמדו, גינה את ה'מעשה הנפשע' והזדעזע עד עומק תהום נפשו מן ה'שפלות' אליה הגיעו ה'קיצונים' הללו.

כל שאר ה'חרדים' מטעם, מיהרו להתנער, כהרגלם, ולטעון כי 'אין זו דרכם' וכי הם אינם אלא 'קומץ שוליים קטן' והעצימו את האירוע בעצם התנערותם.

בשלב מסוים הבינו במשטרה כי המדובר בסיפור לוהט שעשוי לשמש עבורם כלי חשוב מאות במאבק הזה נגד הציבור החרדי ובעד גיוסם המהיר.

נוכח האהדה שראו שנושבת מכיוון התקשורת וה'הנהגה' החרדית, הבינו את הפוטנציאל האדיר שטמון כאן והחליטו למנף אותו, להפוך את הטוב לרע, את העומדים על המשמר לקיצונים מטורפים שמקומם בכלא, ואילו את משתפי הפעולה לאנשים נורמאליים וישרי דרך...

מי שמשלם את המחיר הוא במקרה הזה רבי שלמה זלמן וויספיש שליט"א.

במשפט שנערך ביום חמישי, למחרת המעצר, פסק השופט, שכבר הספיק להיות מושפע מהלך הרוח העוין שכבר נשב בכל עוז, על הארכת מעצר לשלושת העצורים עד ליום ב', ט' אלול.

לאחר המשפט הועברו העצורים אל בית מעצר שיקמה אשר בבאר שבע. שם הם העבירו את ערב השבת והשבת, כשיש להם 'מזומן' לברכת המזון...

ביום שני לאחר מכן התקיים משפט נוסף, והשופט, שמן הסתם היתה בו מידה זעירה של יושר, הבין כי אין בתיק הזה שום 'בשר', ואי אפשר להחזיק במעצר אנשים שלא עשו כל דבר רע, אבל פטור בלא כלום אי אפשר, לכן פסק על שחרורם למעצר בית של שני העצורים מלבד ר' שלמה זלמן, בתואנה שבעניינו ישנם עוד תיקים בלתי פתורים וכי הוא היה הדומיננטי בחבודה. שוין.

כמובן שהמשטרה קפצה על רגליה האחוריות, וללא שהיות הגישה בקשת עיכוב ביצוע עד לבירור העניינים. הבקשה התקבלה והשלושה הוחזרו לשיקמה.

בינתיים, הגישו העסקנים ערעור בבג"ץ נגד ההחלטה הנמהרת הזו, ובחסדי השם, גם שופטי הבג"ץ הבינו את האבסורד שבהמשך מעצרם של השניים, ועל אתר הורו על שחרורם למעצר בית עד תום ההליכים. בשלב הבא הצליחו להוריד גם את הגזירה הזו והשניים חופשיים עד תום ההליכים.

ועל כתפיו של רבי שלמה זלמן, קרבן הציבור, נתווספה כעת גם זעמה של המשטרה על כישלונם החלקי, וכעת הם נלחמים כלביאה שיכורה מטירוף, להמשיך ולהציג את המסר שלהם על גבי רבי שלמה זלמן. דרכו הם מבקשים להביע בקול רעש גדול על מה שעשוי לקרות לכל מי שינסה להתקומם נגד הגזירה הנוראה, בכל דרך.

במאסר

קרבן ציבור מאחורי סורג

ביום שלישי בו שוחררו שני האברכים ממעצרם, הגישה הפרקליטות את בקשתה הרשמית לבית המשפט להמשיך את מעצרו של ר' שלמה זלמן עד תום ההליכים.

זה היה השלב בו התחדדה ההבנה עד כמה מתכוונת המדינה ללכת רחוק בפרשייה הזו, וכי היא לא תוותר על ההזדמנות הזו להרתיע ולהשתיק את קולות המחאה נגד המגמה הנפשעת.

הדיון נקבע ליום חמישי, וכנהוג, בערב שלפני המשפט, נלקח הנאשם אל בית מעצר המכונה 'כלא מעבר' בעיר בו תתקיים המשפט. ואכן, בליל רביעי שלפני הדיון, נלקח ר' שלמה זלמן אל בית המעצר 'אהלי קידר' שבבאר שבע, להעביר בו את הלילה עד לדיון שיתקיים למחרת.

השם 'אהלי קידר' עשוי אולי להטעות, כאשר צליל ענוג נשמע ממנו. אבל לאמיתו של דבר מדובר בבית מעצר מזוהם וירוד, מלוכלך ומוזנח מתחת לכל ביקורת. סיוט ידוע ומפורסם הוא המושג הזה כלא מעבר. אלא שנדמה שאהלי קידר עולה על כולנה.

ובכן, ר' שלמה זלמן הושלך לשם בערבו של יום רביעי, והוא מצא את עצמו בחדרון אפור וזרוע זוהמה, ובו שבע מיטות וארבעה עשר אסירים. אולם ככל שזה נשמע נורא, זה דווקא החלק הקל באותו לילה.

שירותים נורמליים, במחילה מכבודכם, אין שם, רק בורות פעורים מסואבים ומרופשים עד אימה. תנאי ההיגיינה שם הם מזוויעים בכל קנה מידה.

בשלב כלשהו בתחילת הלילה, שמעו האסירים הצפופים רחשים חשודים. לפתע שמו לב לשלושה עכברושים מפלצתיים קופצים בנשיפות שקטות אל המיטות.

התעוררה בהלה. ארבעה עשר האסירים ניתרו ממקומם, והחלו נסים מצד אל צד מאימת העכברושים השחורים הנושפים בלחש מזרה אימה. לא היה להיכן לברוח, וזעקות ה"סוהר! סוהר!" לא נענו ולא עשו שום רושם על הסוהרים המנמנמים להנאתם בשער בית המעצר.

ריקוד הבהלה הזה לא הסתיים, כאשר לכל אורך אותו הלילה - העכברושים הטילו את מוראם על האסירים המפוחדים. נסים מהכא להתם, נתקלים האחד בשני, קללות ושאגות זעם ממלאים את החלל המועט שנותר פנוי בחדר...

ולתפארת המדינה הציונית!

עם בוקר לאחר הלילה המסויט, נלקח ר' שלמה זלמן אל בית המשפט, לדיון בעניין מעצרו אם יוארך עד תום ההליכים.

בית המשפט, שמעצם ברייתו הינו מוסד שמשוחד לגחמותיה של המדינה, והוא בעצם עצם מעצמות המדינה, ומשמש ככלי שרת שלה להוציא לפועל את מטרותיה הגדולות, כמובן הייתה מוטית כאן לצד המדינה.

אין הרבה סיכוי למשפט צדק במערכת שכל כולה שקר וסילוף, שנאה ומדון, כפירה ובטישה ביהדות, אשר על כן, ברגע שההכרעה בידיים שלה – אין הרבה תקווה. ובכל זאת, לנו יש אב בשמיים, והא כל יכול, ובכוחו להפוך לבבות ולהכריע החלטות, ורק איליו יש להתפלל. אלו רגעים נפלאים של הבנה חדה באמת הפשוטה שאין לנו על מי להישען אלא על אבינו שבשמים.

ביום ה' קבע השופט, כמה לא מפתיע, כי הוא מקבל את בקשת המשטרה להותירו במעצר עד תום ההליכים.

בשבת פרשת כי תצא, ישב ר' שלמה זלמן לבדו בבית המעצר שיקמה.

קשה לתאר ולא פשוט לשער מה עובר על אברך בן עליה, כאשר נאלץ לשהות שבת תמימה בצוותא עם מגוון פושעים וטיפוסים מפחידים אשר מקום כמו בית כלא מיטיב להכיל בקרבו בכמויות נדיבות, כשהמרחק בינו וביניהם הוא מרחק של רקיע ותהום.

אבל ממעט המסרים שיוצאים ממנו בכתב, אנו למדים שגם בעמק הבכה, בתוך בור הכלא, הוא הצליח להעביר שבת עילאית. באמצעים מצומצמים, בתנאים מעטים, הוא הצליח לחוש בקרבת ה'. אולי, כפי שאנו מכירים אותו, גם הצליח להצית כמה ניצוצות בתוך הכלא. מי יודע...

אחד הדברים הכואבים לו לרבי שלמה זלמן, הוא העדר הספרים. כן, לא המעצר, לא התנאים הירודים, לא השכנים ולא ההתעמרות. ספרים. במהלך הימים בכלא, ביקש בפתקים כמה פעמים שיפעלו להכניס אליו ספרים כלשהם. או לפחות שיתנו לשהות בבית הכנסת של הכלא שעות נוספות. (ראו תמונה).

כי כיהודי מאמין, דבק בדבקות עילאית בבוראו ומאמין באמונה שלימה בחסדו ובטובו הגדול, הוא אינו מלין חלילה על גורלו ואינו בא בטרוניה עם בורא כל העולמים. הוא רק מבקש את שאהבה נפשו, להמשיך ולהתעלות גם בתוך הכלא פנימה. ללמוד, להתקדש, להיטהר, להתגדל, גם ואולי דווקא מתוך החשיכה.

עד ליום ד' פרשת כי תבוא ישב רבי שלמה זלמן לבדו, כאשר הוא ממעט להתקשר עם העולם החיצון, כאשר הוא משוחח רק עם בני ביתו, שהם בעצם, כמותו, משלמים את מחיר מאסרו. מלבד זאת הוא מתכתב מעט עם עורכי דינו, ובטלפון לעסקנים וידידים הוא עונה ללא מילים...

ביום רביעי לכדה המשטרה אברך נוסף מבית שמש, בטענה תלושה שצלצל והטריד את אותו 'ראש ישיבה', שהתאכזב לשמוע שהם שוחררו וביקש להשיבו אל המעצר. הם הובילו אותו אל בית הכלא עד לבירור עניינו.

כך זכה ר' שלמה זלמן לארח שוב את ידידו בתא מעצרו, וזכה ליומיים של חסד בחברה ראויה. יחדיו למדו והתעלו, חיזקו האחד את רעהו וסייעו זה בעד זה.

ביום שישי, ערב שבת סליחות, שוחרר האברך הלה, כאשר הוברר מעל לכל ספק כי שוב מדובר בעורבא פרח. ורבי שלמה זלמן שוב נותר לשבות לבדו את השבת, בודד אי שם בדרום הצחיח. ורק אלקיו עמו.

ביום א' שלאחר מכן, באמצע הלילה, כמיטב מסורת המשטרתית הסדיסטית, הם הלמו בביתו של הר"ר יצחק ריבלין שליט"א שבבית שמש, ושלפו אותו משנתו באמצע הלילה והובילו אותו אל בית המעצר של רבי שלמה זלמן.

הוא שהה יחד עם ר' שלמה זלמן שבוע ימים, עד ליום א' פרשת וילך, ערב ראש השנה. כך יכולים היו יחדיו להתחזק ולומר סליחות בצוותא. סליחות שמקבלות משמעות אחרת לחלוטין מתוך הכלא האפור.

הפגנה

צעקות נסערות וריקודים סוערים

בהתקרב ראש השנה, וכאשר ראו שהמעצר מתמשך מעל ומעבר, החל הציבור להתקומם. הפגנות רבות רושם התקיימו בבית שמש, בשכונת מגוריו של אסיר ציון, שם נשאו דברים רבני ועסקני העיר, בהם הרה"ג ר' מאיר הלר שליט"א, מו"צ דעדתינו, ובהשתתפות רב השכונה הרה"ג ר' יחזקאל אלימלך כהן שליט"א, מו"צ דעדתינו.

גם העסקנים נשאו דברים נרגשים אודות חובת השעה ומורכבות התקופה, ואף בנו בכורו של ר' שלמה זלמן, הילד כמר משה נ"י, נשא מילים מרטיטות אל אוזני האבות. גם בעצרת המחאה שהתקיימה למחרת בירושלים נשא דברים, והם מובאים כאן בתיבה נפרדת.

לאחר מכן יצאו להפגין על פני כביש 10 הסמוך, להביע את זעקת היהדות, וגם שם מיהרה המשטרה להזניק כוחות רבים שיפזרו את ההפגנה. מספר אברכים נעצרו במהלך השתוללות הקלגסים, ותמונות נפלאות של אברכים יקרים רוקדים בתוך סילון המים שפרץ מהמכת"זית, נראו שם. לומר: שום דבר לא יעצור בעד רוחנו. כי אולי כוח גשמי יש לכם עלינו, אבל בשום אופן לא השפעה על הנשמה! על הרוח! על המהות!

והיה זה מעין הקדמה למה שקרה ביום המחרת. ביום רביעי פרשת כי תבוא, לקראת המשפט שעתיד היה להיערך למחרת בעניין מעצרו של ר' שלמה זלמן, התקיימה עצרת מחאה אדירה מטעם בית דין, בראשות רבינו הגדול מרן הגאב"ד שליט"א, על פני כיכר השבת, בו הביעו הזדהות עם אסיר ציון הנמק זה שבועות ארוכים בכלא, ומחאה על גזירת הגיוס המתמשכת.

בסיום ההפגנה הזו, הגיחה שוב המשטרה בכוחות גדולים והשתוללה ללא רסן, במטרה להצית את האירוע ולהעצים את הרושם שעמלה כל כך לצייר. לומר שהקיצוניים הללו הם מיעוט, וכי החרדים כולם בכלל מסכימים עם מגמתם.

בדרך אגב, לדאבון הלב, השיטה הנלעגת הזו שלהם, לצייר את המביעים את כאבם נוכח הגזירה - כשוליים וכסרח בלתי מייצג, שבעצם לוחמים מלחמה של קבוצה זעירה ובלתי משמעותית, מצליחה לחלחל אל שכבות טובות וגדולות של היהדות החרדית.

זו כוחה הנורא וההרסני של תעמולה נבזית ותקשורת קלוקלת. מבלי משים יש יהודים שנגררים ומתפתים להאמין למצג השווא הזה. משום מה ישנה תחושה שלא כל יהודי מרגיש היום שהאיום הנורא הזה בדמותו המסוכנת של הצבא, הוא באמת כל כך נורא. דבר שהיה פשוט וברור ובלתי מוטל בספק בכל הדורות כולן.

תעמולתו המקיפה של הסטרא אחרא, משפיע ל"ע גם בתוך המחנה. מה רב ועצום הוא הכאב.

ההמלכה

קידוש ה' בבית המשפט

באותו יום רביעי בו התקיימה ההפגנה בירושלים, מוקדם יותר התקיימה הפגנה נוספת מול ביתו של אותו פורץ הגדר בקריית גת.

במהלך ההפגנה נעצרו שם שני יהודים יקרים, הרה"ג ר' שמואל דוד רוטשילד, והרה"ג ר' בנימין פרידמן שליט"א, שניהם יהודים נכבדים, יראים ושלמים, בעלי משפחה ומעמד, שהבינו את גודל הצרה ועד כמה נוקבת היא הקריאה.

השניים נלקחו אל בית המעצר בשיקמה והוכנסו אל תאו של ר' שלמה זלמן. הללו ראו בזה זכות, לשהות לצד קרבן הציבור, ואולי להקל מעט מעליו את ייסורי הבדידות. ואכן, השלושה, יחד עם הר"ר יצחק רבלין, שכאמור אף הוא שהה באותו זמן בתא המדובר, התחזקו והתעודדו יחדיו, כאחים לצרה, וכנציגים של המערכה וסובלי סבלה.

למחרת, יום חמישי, שוחרר ב"ה ר' יצחק, ואילו בדיון שהתקיים בעניינם של השניים החדשים, הוחלט להאריך את מעצרם עד ליום א', ערב ראש השנה.

בדיון נוסף שהתקיים באותו יום בעניינו של ר' שלמה זלמן הוחלט להאריך את מעצרו ולדחות את הערעור שהוגש עד ליום ה' הבא. כלומר, הוא ייאלץ לשהות בבית הכלא בראש השנה. סופית.

ביום ראשון, ערב ראש השנה, התקיים דיון בבית המשפט השלום באשדוד בעניין השניים, האם ישוחררו או יוותרו במעצר בחג ראש השנה.

אלא שמה שקרה שם באולם בית המשפט טרף את הקלפים כולם.

אף זקני הבאים בשערי בית המשפט לא זכרו מחזה שכזה מאז שזיכרונם החל לרשום זיכרונות.

מיד עם תחילת הדיון, כאשר השופט היסה את רחשי הדיבורים, פרצו שני ה"נאשמים" העצורים בשירה סוחפת, מלאת כוונה ועוצמה, כשמילות השיר המוכרים, קיבלו משמעות עזה ואדירה בעצם המקום מהמעמד:

"ה' הוא מלכנו,

ולא אנו עבדים...

תורתינו הקדושה היא חיינו,

ולה אנו משועבדים...

בשלטון הכופר אין אנו מאמינים,

ובחוקותיהם אין אנו משתתפים!

בדרך התורה נלך...

נקדש שם שמים!!!"

הנוכחים באולם היו בתחילה מוכי הלם. ההעזה לשורר מול זרוע המשפט הציוני את המילים הבוטות כל כך, הכופרות בכל ישותם ומערערת את כל תוקפם, הכתה גלים.

מן הספסלים הצטרפו הנוכחים מאנשי שלומינו שהגיעו ללוות את המשפט אל השירה הגועשת, והשופט לא ידע איך להתמודד עם התופעה המוזרה וההזויה הזו. הוא רגיל שהנאשמים יושבים לפניו כפופים ורוטטים, מפוחדים ומלאי תחינה, והנה קמים כאן שניים ובזים לו בפניו ולכל המוסד בו הוא משמש כשופט נכבד.

תחילה ניסה להסות את הקולות, אך משראה שאין הדבר בידו, הורה בכעס בלתי כבוש להחזירם אל בית המעצר בשיקמה לראש השנה, ולהוסיף להם סעיף חמור של ביזיון בית המשפט.

בשעת צהריים מאוחרת למדי, הובהלו השניים אל תאו של ידידם ר' שלמה זלמן, נערכים לחגוג את ראש השנה בתוך הכלא - - -

כאן המקום לציין, כי רבינו הגדול מרן הגאב"ד שליט"א, צלצל אל משפחות שלושת האסירים שהורחקו מביתם בחג הקדוש הזה, והם ייאלצו לעשות את הימים הללו בהעדרם, חיזק את רוחם וברכם שיכתבו וייחתמו לשנה טובה וכל הברכות.

שברים תרועה

ראש השנה בין החומות

בדיון הייחודי שהיה בערב ראש השנה, לאחר שהתפתח לאן שהתפתח, פנה העסקן הר"ר שמואל וויספיש אל השופט, וביקש שיאפשר באופן מיוחד להכניס 'חולצה ארוכה לבנה' לשלושת האסירים. כמובן שלו היה משתמש במילה 'קיטל' הרי שהיה מאבד סיכוי שיאושר על ידי השופט. בכל זאת, חולצה ארוכה נשמע כמו משהו לא מאיים במיוחד.

השופט, למרבה הנס, הסכים. על אף שתמה מה לו ולאסיר ר' שלמה זלמן, שהרי אין הדיון הזה קשור אליו. כמו כן, הוא אישר באופן נדיר גם להכניס שופר אל התא. ברוך הוא וברוך שמו.

בשעה שתיים בצהריים, יצא ר' שמואל וויספיש לחפש שופר ברחובות אשדוד. להביא שופר מירושלים כבר לא היה זמן. החנויות כבר סגרו את שעריהן בשעה הזו, ואך בניסי ניסים מצא חנות תשמישי קדושה שהמוכר כבר עמד מבחוץ ונעל את הדלת.

הוא ניגש אליו ובתחנונים ביקש הימנו שיתן לו לקנות שופר, וכי הוא זקוק לזה באופן דחוף. המוכר הסכים ורק שיכנס ויקנה את השופר הראשון, בלי לנסות ובלי לעכב אותו...

הוא נכנס וביקש את השופר המהודר ביותר, עם הכשר של העדה החרדית, וקיבל כמובן את השופר היקר ביותר. הוא קנה חיש את השופר ומיהר אל בית המעצר שיקמה, להביא להם את השופר שיוכלו אסירי המערכה לקיים בו את מצוות היום. מתברר שהשופר גם היה מובחר ומצוין, והתקיעות שיצאו ממנו היו צלולות וברורות וכשרות למהדרין...

אולם בעניין הקיטלא'ך לא היה להם את המזל הזה. היות ועל פי חוקי הכלא, אי אפשר להכניס מוצרים עבור אסירים שאינם נמצאים בפועל בתוך בית הכלא. ולפי שבאותה שעה עדיין לא הגיעו שני האסירים אל שיקמה, ולאחר השעה שלוש אי אפשר יותר להכניס מוצרים עבור האסירים.

אשר על כן הצליחו להכניס רק קיטל אחד, יארמולקע אחד וזוג אחד של גרביים לבנות...

עם השלל הזה התחלקו שלושת האסירים, כאשר כל אחד מהם לובש פריט לבוש אחר לכבוד היום הקדוש...

והתלאות במקום נידח זה לא פסקו לרגע, אולם בצד כל התלאות ראו עוד ועוד סייעתא דשמיא, ברצף מאורר השתאות.

דקות אחדות לפני התקדש חג התברר לאסירים כי שער בית הכנסת הוא בעל נעילה חשמלית. כלומר, אסור לפתוח אותו בחג. על אף הבטחת בית הסוהר כי בחג יהיו שם רוב סוהרים דרוזים ולא יהודים, הם מצאו את עצמם בחג כשמרבית הסוהרים יהודים שכמובן אסור להשתמש בחילול החג שלהם.

כמובן שהם התעקשו על כך והביאו עבורם סוהר גוי שפתח עבורם את הדלת החג.

התברר, למרבה הפליאה, כי אל בית הכנסת הגיעו שבעה יהודים להתפלל. כלומר, יחד עמם התאפשר להם להתפלל במניין!

כמובן שהתפילות היו בנוסח עדות המזרח, כנוסח רוב המתפללים, אך לדברי האסירים, היו אלו תפילות נעלות מאוד. בכיות ובקשות, תחינות ועתירות, פילולים והפצרות, לשנה טובה בכלל, ולביטול הגזירה הנוראה ולהמלכת הבורא באמת על כל באי העולם.

בשני לילות החג, קודם תפילת ערבית, נשאו ר' שלמה זלמן ור' שמואל דוד, בזה אחר זה, דרשות נרגשות בפני המניין המצומצם. הם עמדו על הזמן המסוגל והנפלא בו הם עומדים, וכי עדיין אפשר להספיק להוסיף עוד ועוד זכויות על כף המאזניים, ודווקא כאן בעמק הבכא, כל דקה של צער וסבל, מורידה ומטהרת חובות... וכל אחד הוסיף דברי התעוררות, מאמרים, פניני התעוררות, כמיטב יכולתם, לקראת התפילה.

כבעל תוקע שימש כמובן ר' שלמה זלמן.

האסירים גם קיבלו את הסימנים אותן נוהגין לאכול בליל החג מארגון "המשביע", אולם חלק מן הסימנים התקלקלו מחוסר תנאים.

והעיקר שתתחדש עליהם ועלינו שנה טובה ומתוקה, ושיסתלקו שונאינו ואויבינו...

\*

ביום חמישי שלאחר ראש השנה, התקיים הדיון הנוסף בעניינו של ר' שלמה זלמן, ולדאבוננו ובעוונותינו, דחה שוב בית המשפט את הערעור, ועדיין הפסק שהוא יישאר במעצר עד תום ההליכים, נותר בתוקפו.

מה שנותר לנו הוא לפחות לכאוב את כאבו הגדול, ולהשתתף בצרתו שהיא בעצם לא צרתו הפרטית אלא צרת הכלל כולו, וכי הוא משלם את מחיר הזעם שזועמים השלטונות על ההתקוממות הפורצת נגד מזימותיהם השפלות והאיומות. הוא קרבן ציבור. אסיר המערכה.

הדבר היחיד שבכוחנו לעשות הוא פשוט להתפלל. לשפוך תחינה ובקשה לפני דר עליונים, על הר"ר שלמה זלמן בן יוכבד עלקא בפרט, שייצא מאפילה לאורה במהרה, ועל גזירת הגיוס האיומה בכלל, שתסור מעלינו ומעל כל בני ברית.

אנו תקווה ותפילה, כי במהרה יקיץ הקץ ויתגלה כבוד מלכות ה' יתברך עלינו ועל כל ישראל, וכל הרשעה כולה כעשן תכלה, ותעבור ותסוף ממשלת זדון מן הארץ. במהרה הלוואי.

* **שלמי תודה להר"ר שמואל וויספיש על עזרתו בהכנת הכתבה.**

#תיבה נפרדת

והנה הנער בוכה: "וויר וועט אונז בענטשן ערב יום כיפור?"

טיירע טאטעס!

שוין דריי שבתים וואס איך מיט מיין בודערקע גייען אליין אין שול.

היינט ווען איך בין אהיים געקומען פון חיידר, האט מיר מיין מאמע דערציילט אז טאטע וועט נישט ארויס גיין פון תפיסה אויף ראש השנה.

ווער וועט גייען מיט אונז ראש השנה אין שול? ווער וועט אונז בענטשן ערב יום כיפור? ווער וועט מאכען א"שהחיינו" מיט אונז אויף די ארבעת המינים? מיט וועמען וועלן אונז טאנצן די יאר ביי די הקפות? און ווער וועט אונז העלפן צו האלטן די ספר תורה?

איך געדענק ווי מיין רב'ה האט דערציילט וועגן די רשעים וואס האבן געפיינגט די אידן וועגן גיין בדרך התורה, און יעצט האבן אונז דאס געזען מיט אונזרע אויגן.

איך בעט פון אלע טאטעס און מאמעס זאלן טאן וואס מען קען אז אונז זאלן נאך קענען גיין ראש השנה אין שול מיט אונזער טאטע...

יעצט אין די הייליג'ע טעג דאוונען אז אלע גזירות זאלן שוין בטל ווערן, און איך מיט אלע אידישע קינדער זאלן קענען אויסוואקסען הערליכע אידן וואס אויף דעם איז זיך מיין טאטע מוסר נפש, און משיח זאל שוין קומען אין גיכ'ן במהרה בימינו אמן!